8.dan, 25.siječnja 2017.

## O SLUŽENJU

**Iz spisa sv. Anđele:**

Na prvom dakle mjestu, predrage moje kćeri i sestre u Krvi Isusa Krista, podsjećam vas da se trudite uz Božju pomoć usvojiti i usaditi u sebi ovo čvrsto uvjerenje i ponizni osjećaj: ne smatrajte se dostojnima … Štoviše, smatrajte se pomoćnicama i sluškinjama, držeći da je vama potrebnije njima služiti, negoli je njima potrebno da ih vi poslužujete ili njima upravljate… (1. Spomen 1-3)

…………………………………

Dvorana. Dvanaest ljudi svratilo s ulice, sjelo na naslonjače i čeka večeru. Umorni su, gladni i prljavi. Trebalo je da nastupi rob sa zdjelom vode, da pođe od jednog do drugog i da im opere noge. Roba nema. Učitelj uzima ručnik, paše se i uzima ulogu roba: ide od jednih prašnjavih nogu do drugih. I pere ih. Grobna tišina u dvorani. I javi se jedan. Nije mu se svidjelo da to radi Učitelj kojega poštuje.

Ne bismo pravo shvatili Isusov nastup kad bismo govorili o primjeru poniznosti ili o smislu za realnost. U jednom vidljivom znaku Isus pokazuje cijeli put: Nositelj autoriteta sagiba se pred podčinjenim, jači pred slabijim. Veliki pred malenim. Onaj kojemu jedinom pripada čast, ide u poniženje, dok se ljudi prepiru oko časti i dok se za prva mjesta bore svi protiv svih. On ostavlja položaj ondje gdje se on u svom traženju časti survao; u njegovoj najdubljoj bijedi.

Činjenica da se Bog ponizio, pouka je čovjeku: treba činiti ono što je ludo, što se protivi osjećaju za položaj i vrednovanju sebe te tako tvoriti mir. Ako netko ima moć ušutkati svađu, ne stvara nužno mir; mir nastaje tamo gdje se čovjek odreče svoje časti. Što bolje u tome uspije, to će veći biti mir koji od njega izlazi.

**Promisli:**

Da li ti se ovakvo ponašanje čini kao ludost? Je li to baš potrebno tako raditi? Koje te misli obuzimaju dok čitaš ovaj tekst? Misliš li: pa tako je činio Isus, ali ja ne mogu, nisam ja Isus? Ili ipak uviđaš da je to jedini put ka miru i radosti, put ka istinskom življenju?

**Molitva:**

Prvi je moj korak za tobom, Gospodine,

Vidjeti što ti radiš.

Ti nisi htio sile, ni bogatstva,

Ni priznanja.

Postao si čovjekom,

jednim od najnižih, neshvaćen i prezren.

Kimali su glavom za tobom,

Govorili su s tobom stisnute pesnice.

Smatrali su te opasnim i vukli te pred suca.

Udarali su te i pljuvali, i ubili te.

A ja, još sam na početku

i pokušavam napraviti prvi korak.

Još strepim za svoj ugled

i bojim se prezira.

Uzmi me sa sobom

Da se po tebi oslobodim.

Ti se, Gospodine, sagibaš preda mnom.

Ja se sagibam pred tajnom tvog puta.